飛雪亭
作者：魏了翁
朝代：宋

paragraphs: 自荆入蜀路險絕，墨猿聲中膽欲折。
萬州江頭舍舟楫，又趣擔簦窮岌嶪。
危磴連雲如積鐵，亂石砭足十九跌。
僕夫流汗馬吐舌，遥望盤龍拄天脅。
懸瀑落巖噴霏屑，中間有亭曰飛雪。
十里陰風寒入髮，人言此地無六月。
火雲射地人不暍，誰知利欲所熏灼。
以身試險車結轍，伐性焚和火如烈。
試於此亭解羈紲，呼取大斗酌甘潔，一飲令君消內熱。